“สปริงนิวส์” จ่อฟ้องกลับ “สุภิญญา” ยันมีหลักฐานประมูล FM 98.50 MHz
“สปริงนิวส์” จ่อฟ้องกลับ "สุภิญญา" ยันมีหลักฐานประมูล FM 98.50 MHz
30 ต.ค. 2558

น.ส.วทันยา วงษ์โอภาสี กรรมการผู้จัดการบริษัท สปริงนิวส์ คอร์ปอเรชั่น จำกัด แถลงข่าวชี้แจงกรณีการได้มาของสถานีวิทยุกระจายเสียง 1 ปณ. FM คลื่นความถี่ 98.50 MHz (กรุงเทพฯ) ของสำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) ว่า การเช่าคลื่นดังกล่าวเป็นไปตามกฏหมาย โดยผู้ประมูลรายเดิมส่งคืนคลื่น 98.5 กสทช. จึงแจ้งประกาศให้เปิดประมูลคลื่นได้ ซึ่งมีบริษัทอื่นร่วมประมูลด้วย
ทั้งนี้ กสทช. ประกาศหาผู้เช่าคลื่นวิทยุผ่านหน้าเว็บไซต์ กระทั่งทาง บริษัท นิวส์ เน็ตเวิร์ค มัลติมีเดีย จำกัด เห็นจึงเสนอเอกสารขอเข้าประมูล กระทั่ง กสทช. มีหนังสือเมื่อวันที่ 25 ก.ย.พิจารณาให้บริษัท นิวส์ เน็ตเวิร์ค มัลติมีเดีย ได้รับประมูลในวงเงินสูงสุด และมีคุณสมบัติครบถ้วน จึงได้เซ็นสัญญาพร้อมจ่ายเงินค่าค้ำประกันกับ กสทช. ครบถ้วน
ส่วนที่กรรมการ กสทช. บางคนที่ไม่ทราบเรื่องการประมูลคลื่นนั้น ไม่ทราบเหตุผล ยอมรับว่าการที่ น.ส.สุภิญญา กลางณรงค์ กรรมการ กสทช. ออกมาให้ข้อมูลส่งผลให้ได้รับความเสียหาย เสื่อมเสียชื่อเสียง ซึ่งมีแนวคิดว่าอาจจะฟ้องหมิ่นประมาท น.ส.สุภิญญา
อนึ่ง  เมื่อวันที่ 29 ต.ค. น.ส.สุภิญญา กลางณรงค์ คณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) ได้โพสต์ข้อความลงในเฟซบุ๊กส่วนตัว Supinya Klangnarong ระบุว่า เห็นข่าวช่องสปริงนิวส์ปลดพนักงานฟ้าผ่านับครึ่งร้อยว่าตกใจแล้ว ตกใจยิ่งกว่า เมื่อเห็นแถลงการณ์คณะผู้บริหารแจ้งว่าจะรุกสื่อทุกแพลตฟอร์ม โดยเฉพาะวิทยุ เอฟ.เอ็ม. 98.5 เมกะเฮิร์ตซ์ ซึ่งคือสถานีวิทยุ 1 ปณ. ของสำนักงาน กสทช. ที่ควรต้องคืนคลื่นความถี่มาจัดสรรใหม่นั่นเอง งานนี้ไม่รู้ว่า แถลงการณ์พิมพ์ผิด หรือสปริงนิวส์ได้ทำวิทยุ 1 ปณ. เอฟเอ็ม 98.5 เมกะเฮิร์ตซ์ จริงๆ เพราะที่ผ่านมา สายงานกิจการกระจายเสียงกิจการโทรทัศน์ (กสท.) ยังไม่เคยมีมติจัดสรรคลื่นความถี่เอฟเอ็มให้ใครเลย
 